เร่งเดินหน้าเตรียมพร้อมทหารกองประจำการ 200 นาย สู่ทายาทเกษตรกรรุ่นใหม่
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า โครงการเตรียมความพร้อมทหารกองประจำการสู่การเป็นทายาทเกษตรรุ่นใหม่ เป็นโครงการที่กรมส่งเสริมการเกษตรดำเนินการมาตั้งแต่ปี 2562 ภายใต้ความร่วมมือในการทำงานกับกรมเสมียนตรา สำนักงานปลัดกระทรวงกลาโหม เพื่อเตรียมความพร้อมด้านอาชีพให้ทหารกองประจำการก่อนปลดประจำการ สำหรับในปี 2565 จะเริ่มดำเนินโครงการตั้งแต่เดือนมิถุนายน – กันยายน โดยกลุ่มเป้าหมายประกอบด้วย ทหารกองประจำการที่เป็นลูกหลานเกษตรกร ทหารกองประจำการที่มีความสนใจเข้าร่วมโครงการแต่ไม่ได้เป็นลูกหลานเกษตรกร และข้าราชการทหาร ที่กำกับดูแล รวมจำนวน 200 นาย เน้นย้ำการฝึกอบรมพื้นฐาน การทำการเกษตรผสมผสาน ตามหลักปรัชญาของเศรษฐกิจพอเพียง ถือเป็นกิจกรรมที่สำคัญ ซึ่งมีทั้งวิชาหลัก ได้แก่ การปรับแนวคิด ระบบการทำเกษตรแบบผสมผสาน การจัดทำแผนพัฒนาตนเองและแผนพัฒนาอาชีพ การตลาดสินค้าเกษตรในยุคประเทศไทย 4.0 และ ICTกับเกษตรเชิงพาณิชย์ และวิชาเลือก ซึ่งเลือกตามความเหมาะสมของพื้นที่ ซึ่งใช้เวลาอบรมทั้งหมดรวม 5 วัน ดำเนินการใน 8 ศูนย์ปฏิบัติการ 12 หน่วยทหาร